แรงซื้อหุ้น “Domestic” หนุน SET เหลือลบ 0.05 จุด โบรกฯคาดสัปดาห์หน้าฟื้นตัว
SET ปิดลบเหลือ 0.05 จุด รับแรงซื้อหุ้น Domestic play หนุน หลังคาดการบริโภคภายในประเทศจะทยอยฟื้นดีขึ้น ส่วนสัปดาห์หน้าตลาดฯมีลุ้นฟื้นตัวได้ โดยมีแนวรับ 1,622-1,605 แนวต้าน 1,630-1,650 จุด
5 พ.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้พักฐานบ้างหลังช่วงสั้นไม่มีปัจจัยใหม่เข้ามา ซึ่งมองเป็นการลดความร้อนแรงแต่ดัชนีฯไม่หลุด 1,622 จุด ถือว่าทิศทางตลาดฯ ยังดีอยู่ โดยตลาดฯ เป็นลักษณะของการเล่นเวียนกลุ่มหุ้นเล่นกัน โดยย้ายจากหุ้น Global play มาที่ Domestic play จากการเล็งเห็นการบริโภคภายในประเทศที่จะทยอยฟื้นตัวดีขึ้น ทำให้หุ้นที่เกี่ยวข้องน่าจะดีไปด้วย ไม่ว่าจะเป็นหุ้นในกลุ่มแบงก์, อสังหาริมทรัพย์, ค้าปลีก, สื่อสาร ส่วนการท่องเที่ยวก็จะมาเป็นรอบๆ ตามพัฒนาการที่เกิดขึ้น ซึ่งวันนี้จะเห็นได้ว่ามีการพักเงินลงทุนมาที่หุ้นในกลุ่มโรงไฟฟ้า และหุ้นในกลุ่มแบงก์
อย่างไรก็ดีวันนี้จะต้องติดตามตัวเลขการจ้างงานนอกภาคเกษตรของสหรัฐฯ และสัปดาห์หน้าให้ติดตามการทยอยประกาศผลประกอบการของบริษัทจดทะเบียนที่จะออกมาหลายบริษัทฯ, MSCI Rebalance ในวันที่ 11 พ.ย.นี้ และจับตาการปรับเกณฑ์ที่จะใช้ใน SET50 และ SET100
สำหรับแนวโน้มการลงทุนในสัปดาห์หน้า นายกิจพณ กล่าวว่า ตลาดฯมีโอกาสฟื้นตัวขึ้นได้ พร้อมให้แนวรับ 1,622 – 1,605 จุด ส่วนแนวต้าน 1,630 – 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ONEE มูลค่าการซื้อขาย 8,299.51 ล้านบาท ปิดที่ 9.20 บาท เพิ่มขึ้น 0.70 บาท
KBANK มูลค่าการซื้อขาย 4,351.79 ล้านบาท ปิดที่ 147.00 บาท ลดลง 0.50 บาท
BBL มูลค่าการซื้อขาย 2,336.31 ล้านบาท ปิดที่ 128.00 บาท ราคาไม่เปลี่ยนแปลง
DELTA มูลค่าการซื้อขาย 2,082.68 ล้านบาท ปิดที่ 452.00 บาท เพิ่มขึ้น 6.00 บาท
IVL มูลค่าการซื้อขาย 1,712.85 ล้านบาท ปิดที่ 41.75 บาท ลดลง 0.75 บาท
 
 